b'\n_START_ARTICLE_\nSanny Lindstr\xc3\xb6m\n_START_SECTION_\nSeuraura\n_START_PARAGRAPH_\nLindstr\xc3\xb6m oli Huddinge IK:n kasvatti. H\xc3\xa4n pelasi joukkueessa ensimm\xc3\xa4iset miesten pelins\xc3\xa4 17-vuotiaana kaudella 1997\xe2\x80\x931998 Ruotsin I-divisioonassa. Colorado Avalanche varasi Lindstr\xc3\xb6min nelj\xc3\xa4nnell\xc3\xa4 kierroksella 112. pelaajana NHL:n varaustilaisuudessa 1999. H\xc3\xa4n siirtyi varauksensa j\xc3\xa4lkeen heti seuraavaksi kaudeksi Pohjois-Amerikkaan, mutta Lindstr\xc3\xb6m ei kuitenkaan pelannut NHL:ss\xc3\xa4 asti. H\xc3\xa4n edusti siell\xc3\xa4 kolmena kautena ECHL-joukkue Baton Rouge Kingsfishi\xc3\xa4, AHL-joukkue Hershey Bearsia sek\xc3\xa4 UHL-joukkue Quad City Mallardsia. Enimm\xc3\xa4kseen Lindstr\xc3\xb6m pelasi AHL:ss\xc3\xa4, jossa yhteens\xc3\xa4 68 ottelussa syntyiv\xc3\xa4t tehot 1+2=3 sek\xc3\xa4 118 j\xc3\xa4\xc3\xa4hyminuuttia._NEWLINE_Kaudeksi 2002\xe2\x80\x932003 Lindstr\xc3\xb6m palasi kotimaahansa ja siirtyi Timr\xc3\xa5 IK:n riveihin. Kausi oli h\xc3\xa4nelle ensimm\xc3\xa4inen Elitserieniss\xc3\xa4 ja se toi Lindstr\xc3\xb6mille 39 runkosarjaottelussa tehot 1+1=2 sek\xc3\xa4 81 j\xc3\xa4\xc3\xa4hyminuuttia ja yhdeks\xc3\xa4ss\xc3\xa4 playoff-ottelussa yhden sy\xc3\xb6tt\xc3\xb6pisteen. Kahdella seuraavalla kaudella h\xc3\xa4n toimi joukkueen varakapteenina. Kaudella 2004\xe2\x80\x932005 Lindstr\xc3\xb6m sijoittui 109 minuutillaan Elitserienin j\xc3\xa4\xc3\xa4hyp\xc3\xb6rssiss\xc3\xa4 kymmenenneksi. Kes\xc3\xa4kuussa 2005 h\xc3\xa4n teki vuoden mittaisen jatkosopimuksen Timr\xc3\xa5n kanssa ja nousi kaudella 2005\xe2\x80\x932006 joukkueen kapteeniksi. Lindstr\xc3\xb6m hoiti virkaa kolme kautta. H\xc3\xa4n teki kaudella 2007\xe2\x80\x932008 Elitserienin yhden kauden piste-enn\xc3\xa4tyksens\xc3\xa4 tehoilla 3+10=13. _NEWLINE_Helmikuussa 2008 Lindstr\xc3\xb6m teki vuoden mittaisen sopimuksen Sveitsin National League A:ssa pelaavan Rapperswil-Jona Lakersin kanssa kaudeksi 2008\xe2\x80\x932009. H\xc3\xa4n teki siell\xc3\xa4 41 runkosarjaottelussa tehot 5+12=17, joilla Lindstr\xc3\xb6m oli joukkueen tehokkain puolustaja. H\xc3\xa4n ker\xc3\xa4si 149 j\xc3\xa4\xc3\xa4hyminuuttia ja sijoittui liigan j\xc3\xa4\xc3\xa4hyp\xc3\xb6rssiss\xc3\xa4 toiseksi Fribourg-Gott\xc3\xa9ronin Shawn Heinsin j\xc3\xa4lkeen._NEWLINE_Huhtikuussa 2009 Lindstr\xc3\xb6m teki nelivuotisen sopimuksen F\xc3\xa4rjestads BK:n kanssa. H\xc3\xa4n toimi kaudella 2009\xe2\x80\x932010 joukkueen kapteenina, mutta kaudella 2010\xe2\x80\x932011 Lindstr\xc3\xb6m jatkoi varakapteenina, kun F\xc3\xa4rjestadin aiempi kapteeni Rickard Wallin palasi joukkueeseen. Lindstr\xc3\xb6m voitti Ruotsin-mestaruuden kev\xc3\xa4\xc3\xa4ll\xc3\xa4 2011._NEWLINE_Lindstr\xc3\xb6min ura p\xc3\xa4\xc3\xa4ttyi aivot\xc3\xa4r\xc3\xa4hdykseen CHL-ottelussa Jokereita vastaan vuonna 2012. H\xc3\xa4n oli saanut useita aivot\xc3\xa4r\xc3\xa4hdyksi\xc3\xa4 j\xc3\xa4\xc3\xa4kiekko-otteluissa jo aiemminkin.'